CELEX: 62012CN0400
Language: sk
Date: 2012-08-31 00:00:00
Title: Vec C-400/12: Návrh na začatie prejudiciálneho konania, ktorý podal Upper Tribunal (Immigration and Asylum Chamber) London (Spojené kráľovstvo) 31. augusta 2012 — Secretary of State for the Home Department/MG

27.10.2012   
            
            
               SK
            
            
               Úradný vestník Európskej únie
            
            
               C 331/15
            
         
      Návrh na začatie prejudiciálneho konania, ktorý podal Upper Tribunal (Immigration and Asylum Chamber) London (Spojené kráľovstvo) 31. augusta 2012 — Secretary of State for the Home Department/MG
      (Vec C-400/12)
      (2012/C 331/23)
      Jazyk konania: angličtina
      
         Vnútroštátny súd, ktorý podal návrh na začatie prejudiciálneho konania
      
      Upper Tribunal (Immigration and Asylum Chamber) London
      
         Účastníci konania pred vnútroštátnym súdom
      
      
         Odvolateľ: Secretary of State for the Home Department
      
         Odporkyňa: MG
      
         Prejudiciálne otázky
      
      
                  1.
               
               
                  Spôsobuje obdobie strávené občanom Únie vo väzení po odsúdení za spáchanie trestného činu prerušenie obdobia pobytu v hostiteľskom členskom štáte, ktoré je potrebné na to, aby sa na danú osobu mohla vzťahovať najvyššia úroveň ochrany proti vyhosteniu podľa článku 28 ods. 3 písm. a) smernice 2004/38/ES (1), alebo inak bráni tomu, aby dotknutá osoba mohla požívať túto úroveň ochrany?
               
            
                  2.
               
               
                  Znamená odkaz na „predchádzajúcich (desať) rokov“ v článku 28 ods. 3 písm. a), že pobyt musí byť nepretržitý, aby mohol občan Únie požívať najvyššiu úroveň ochrany proti vyhosteniu?
               
            
                  3.
               
               
                  Počíta sa na účely článku 28 ods. 3 písm. a) pri určovaní požadovaného obdobia 10 rokov, počas ktorých sa občan Únie musel zdržiavať v hostiteľskom členskom štáte, a) spätne od prijatia rozhodnutia o vyhostení alebo b) chronologicky od začiatku pobytu tohto občana v hostiteľskom členskom štáte?
               
            
                  4.
               
               
                  Ak je odpoveď na otázku 3a), že 10-ročné obdobie sa počíta spätne, je podstatné, či pobyt osoby trval desať rokov pred takým uväznením?
               
            
         (1)  Smernica Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, ktorá mení a dopĺňa nariadenie (EHS) 1612/68 a ruší smernice 64/221/EHS, 68/360/EHS, 72/194/EHS, 73/148/EHS, 75/34/EHS, 75/35/EHS, 90/364/EHS, 90/365/EHS a 93/96/EHS (Ú. v. EÚ L 158, s. 77; Mim. vyd. 05/005, s. 46).